google/wiki40b huggingface dataset:
บิ๊กซี ซูเปอร์เซ็นเตอร์

ประวัติ

บิ๊กซี เกิดจากความคิดกลุ่มค้าปลีกในเครือเซ็นทรัล และเครืออิมพีเรียลเมื่อ พ.ศ. 2536 โดยได้ทำการก่อตั้งบริษัท เซ็นทรัล ซูเปอร์สโตร์ จำกัดขึ้นมา และได้ทำการเปิดสาขาแรกบนถนนแจ้งวัฒนะ ในปี พ.ศ. 2537 และก็ได้ทำการเปลี่ยนชื่อเป็นบิ๊กซี ซูเปอร์เซ็นเตอร์ ในปี พ.ศ. 2538 แต่ต่อมาจนกระทั่งถึงช่วงวิกฤตการณ์การเงินในเอเชีย พ.ศ. 2540 บริษัท Casino Guichard-Perrachon ผู้ประกอบการค้าปลีกอันดับสองของฝรั่งเศส ได้เข้ามาเพิ่มทุนและก็กลายเป็นผู้ถือหุ้นใหญ่ใน พ.ศ. 2542

การซื้อกิจการคาร์ฟูร์ในประเทศไทย

เมื่อวันที่ 15 พฤศจิกายน พ.ศ. 2553 Casino Guichard-Perrachon หรือกลุ่มคาสิโน ได้ชนะการประมูลกิจการคาร์ฟูร์ในประเทศไทย ด้วยราคาซื้อขาย 686 ล้านยูโร โดยมีธนาคารดอยซ์แบงก์ เป็นที่ปรึกษา ทั้งนี้บริษัทดังกล่าวถือหุ้นบริษัท บิ๊กซี ซูเปอร์เซ็นเตอร์ ในประเทศไทย และ 2 บริษัทจะรวมตัวกัน และส่งผลให้สาขาของบิ๊กซีเพิ่มเป็น 105 สาขา จาก 60 สาขา คิดเป็นมูลค่า 35,500 ล้านบาท และมีผลทำให้ตลาดค้าปลีกในประเทศไทยเหลือเพียง 2 เจ้าใหญ่เท่านั้น ได้แก่ เทสโก้ โลตัส และบิ๊กซี ซึ่งกิจการก็ได้ควบรวมกันเสร็จสิ้นในเดือนมกราคม พ.ศ. 2554 และใน พ.ศ. 2556 บิ๊กซีได้ทำการปรับปรุงห้างคาร์ฟูร์จำนวนทั้งหมด 41 สาขาให้กลายเป็นบิ๊กซี ซูเปอร์เซ็นเตอร์ 25 สาขา, บิ๊กซี เอ็กซ์ตร้า 15 สาขา, บิ๊กซี จัมโบ้ 1 สาขาซึ่งเป็นสาขาทดลองตลาด และยังได้ปรับปรุงร้านคาร์ฟูร์ มาร์เก็ต 18 สาขา รวมถึงรีแบรนด์บิ๊กซี จูเนียร์ให้เป็น บิ๊กซี มาร์เก็ต และปรับปรุงร้านคาร์ฟูร์ ซิตี้ เป็น มินิบิ๊กซี ครบทุกสาขาแล้ว
และเพื่อเป็นการจดจำแบรนด์คาร์ฟูร์เดิม บิ๊กซีได้กำหนดแบรนด์และรูปแบบสาขาใหม่ที่จะมาใช้แทนคาร์ฟูร์คือ บิ๊กซี เอ็กซ์ตร้า ซึ่งเป็นการนำเอาจุดเด่นในด้านการคัดสรรสินค้าจากทุกมุมโลก และการบริการที่เป็นเลิศของคาร์ฟูร์ มารวมกับราคาคุณภาพของบิ๊กซี ซึ่งกรณีนี้ เป็นการศึกษาการให้บริการของ เอ็กซ์ตร้า ที่เป็นแบรนด์ไฮเปอร์มาร์เก็ตในประเทศบราซิล และเป็น 1 ในสมาชิกของกลุ่มคาสิโน และก็ได้นำมาปรับใช้ให้เข้ากับกับ บิ๊กซี เอ็กซ์ตร้า นั่นเอง
อย่างไรก็ตาม ในจำนวนสาขาทั้งหมด บิ๊กซี ยังได้ปิดสาขาคาร์ฟูร์ไปจำนวนหนึ่งด้วย โดยส่วนใหญ่สาขาที่ปิดไป เป็นสาขาที่ทำเลไม่เหมาะสม สาขาซ้ำซ้อน หรือหมดสัญญาเช่าที่ดิน ซึ่งบิ๊กซีก็ได้ก่อสร้างสาขาเพื่อเป็นการทดแทนเอาไว้ด้วย

การขายกิจการให้กลุ่มทีซีซีแลนด์และกลุ่มเซ็นทรัล

ใน พ.ศ. 2559 บิ๊กซีได้ส่งหนังสือแจ้งต่อตลาดหลักทรัพย์แห่งประเทศไทย ว่ากลุ่มคาสิโนได้ขายหุ้นที่ถืออยู่ในบิ๊กซีทั้งหมดให้กับ บริษัท ทีซีซี กรุ๊ป จำกัด ของนายเจริญ สิริวัฒนาภักดี หลังจากเปิดการประมูลกิจการทั้งในไทย ลาว และเวียดนาม เพื่อนำเงินทุนไปชำระหนี้สินของบริษัท โดยมีกลุ่มเซ็นทรัล และทีซีซีกรุ๊ปเป็นผู้เข้าประมูล โดยการซื้อขายหุ้นได้เสร็จเรียบร้อยภายในเดือนมีนาคม พ.ศ. 2559 ทำให้บิ๊กซีกลายเป็นกิจการค้าปลีกของคนไทยโดยสมบูรณ์ และบิ๊กซีได้มีการปรับแผนการดำเนินการโดยโอนส่วนผลิตสินค้าตัวเองไปอยู่ภายใต้การดูแลของบีเจซี เน้นทำตลาดสินค้าบีเจซีมากขึ้น นำร้านค้าในเครือทีซีซีมาเปิดให้บริการ รวมถึงขยายสาขาในศูนย์การค้าของกลุ่มทีซีซี เช่นพันทิปเชียงใหม่เป็นต้น
อย่างไรก็ตามทีซีซีกรุ๊ปได้สิทธิ์การบริหารเฉพาะสาขาในประเทศไทยเพียงอย่างเดียว ในขณะที่สาขาที่เวียดนาม 34 สาขา ได้ถูกโอนไปอยู่ภายใต้การดูแลของ บริษัท เซ็นทรัลออนไลน์ (ซีโอแอล) จำกัด (มหาชน) หรือออฟฟิศเมท ภายใต้การดูแลของกลุ่มเซ็นทรัลเวียดนามอีกทีหนึ่ง ซึ่งภายหลังออฟฟิศเมทได้ปรับแผนการบริหาร โดยโยกส่วนไฮเปอร์มาร์เก็ตให้กลุ่มเหงียนคิมในเวียดนามเป็นผู้บริหาร แต่ส่วนซูเปอร์มาร์เก็ตได้ให้กลุ่มเซ็นทรัลเวียดนามเป็นผู้ดูแลแทน แต่ในประเทศไทยกลุ่มเซ็นทรัลบริหารเฉพาะบางสาขา
Shock The Series คนเจอผี

เรื่องย่อ

หลัง 6 คน ประสบอุบัติเหตุรอดตายอย่างหวุดหวิด และผ่านเหตุเฉียดตาย ทั้ง 6 เลยกลายเป็นกลุ่มที่อยู่ระหว่างเส้นแบ่งความตายระหว่างคนเป็นกับคนตาย ซึ่งจะเห็นปะปนกันไป จนแยกไม่ออกว่าใครคือคนเป็นหรือคนตาย พาลให้ระแวงกับคนและสิ่งรอบตัว โดยเฉพาะมิกกี้ที่ดูจะมีความกลัวมากที่สุด ต้าร์ขึ้นมหาลัยปี 1 กลายเป็นคนสนใจเรื่องผี มักหาข้อมูลลี้ลับต่างๆ และใช้กล้องฟิล์มถ่ายรูปที่ต่างๆ เพราะคิดว่าจะดังแน่นอน ถ้าถ่ายติดภาพวิญญาณ ส่วนเจ้านายคือใคร ทุกคนยังสงสัยว่าคือคนหรือผีกันแน่ แต่เวลาพูดแต่ละครั้งยังกับคนเคยตาย ทำให้มิกกี้ตั้งแง่ไม่ชอบหน้ามากที่สุด วิทย์อาจารย์ใหม่ชมรมร้องเพลงและดนตรีสากล ผู้มีเบื้องลึกกับเจ้านาย ซึ่งต้องติดตามหาคำตอบกันต่อไป แล้วเจ้านายคือคนเดียวกับเด็กที่ตายในห้องล้างฟิล์มหรือเปล่า ก็ยังต้องหาคำตอบกันกับภาพถ่ายที่เจอในห้องล้างฟิล์ม นักศึกษาส้ม ออย นักร้องตัวเต็งในชมรมร้องเพลงที่ขับเคียวกันจนเป็นเหตุให้เกิดโศกนาฏกรรมระหว่างเพื่อนรักอย่างไม่ตั้งใจ
เทศบาลตำบลสุเทพ

ประวัติ

ตำบลสุเทพเป็นเขตบริหารงานด้านแหล่งท่องเที่ยวที่ขึ้นชื่อของจังหวัดเชียงใหม่ เป็นพื้นที่หลอมรวมอารยธรรมล้านนา ทั้งเป็นที่ตั้งการจัดการศึกษาในระดับต่างๆ รวมถึงภูมิปัญญาถิ่น เป็นเขตที่ขึ้นชื่อของนครเชียงใหม่ เป็นศูนย์กลางการพักผ่อนและการคมนาคมของจังหวัด ตำบลสุเทพจึงนับว่ามีความสำคัญต่ออนาคตทางสังคม ไม่เฉพาะแต่พี่น้องชาวตำบลสุเทพเท่านั้น แต่รวมถึงนครเชียงใหม่ที่มีความสำคัญในระดับภูมิภาค ตำบลสุเทพมีความสำคัญทั้งในแง่ของเศรษฐกิจ สังคม ศาสนา และวัฒนธรรมประเพณี
บุนนาค สิงห์ประเสริฐ

ประวัติ

ในการแข่งขันรอบคัดเลือกโซนเอเชีย ระหว่างทีมชาติไทย กับทีมชาติญี่ปุ่น บุนนาค สิงห์ประเสริฐ ได้เข้าปะทะกับ โอโซระ ซึบาสะ ตัวเอกของเรื่องอย่างรุนแรงจนได้รับบาดเจ็บทั้งคู่ (สึบาสะ เป็นฝ่ายถูกหามส่งรักษาตัว ในขณะที่บุนนาค ยังคงอยู่ในสนามต่อไป) แต่ภายหลังก็ไม่สามารถเอาชนะทีมชาติญี่ปุ่นได้ (5 ประตูต่อ 4 - ที่สนามกีฬาแห่งชาติ ประเทศญี่ปุ่น)
หลังจากเสร็จสิ้นการแข่งขัน บุนนาคและสามพี่น้องกรสวัสดิ์ได้อวยพรให้ทีมชาติญี่ปุ่นของสึบาสะสามารถเข้าแข่งขันได้รับชัยชนะฟุตบอลโลกต่อไป และจากการแข่งขันในครั้งนั้น ทำให้โอโซระ สึบาสะ ตระหนักถึงความแข็งแกร่งของทีมฟุตบอลเอเชียมากขึ้นกว่าเดิม

แนวคิดการออกแบบ

ในต้นเดือนกันยายน ค.ศ. 2016 ก่อนการแข่งขันฟุตบอลโลก 2018 รอบคัดเลือก โซนเอเชีย รอบ 12 ทีมสุดท้าย ระหว่างทีมชาติไทยและทีมชาติญี่ปุ่น ที่สนามราชมังคลากีฬาสถาน โยอิจิ ทะกะฮะชิ ผู้เขียนการ์ตูนเรื่องนี้ได้เดินทางมาประเทศไทย และได้เขียนการ์ตูนเกี่ยวกับการแข่งขันครั้งนี้เพื่อให้เป็นที่ระลึก ได้เปิดเผยว่า แท้ที่จริงแล้ว ตัวละครบุนนาคมิได้มีต้นแบบมาจากบุคคลใด ๆ ที่มีตัวตนจริง หากแต่ต้องการสร้างตัวละครที่มีจุดเด่น และเป็นตัวแทนความเป็นไทยได้ ก็เลยคิดตัวละครที่เคยเป็นนักมวยไทย และนักตะกร้อกลายเป็นนักฟุตบอล ส่วนการตั้งชื่อก็นำมาจากชื่อของคนไทยทั่วไปแล้วนำมาผสมกัน โดยไม่รู้ว่าเป็นชื่อของตระกูลชั้นสูง (ตระกูลบุนนาค) ของไทยแต่อย่างใด

การปรากฏตัวในสื่ออื่น

บุนนาค, สามพี่น้องกรสวัสดิ์ ซึ่งเป็นนักฟุตบอลทีมชาติไทย ได้มีบทในเกม Captain Tsubasa J: Get In The Tomorrow (ญี่ปุ่น: キャプテン翼J GET IN THE TOMORROW) ของเครื่องเพลย์สเตชัน โดยมีท่าไม้ตายที่ต้องมีตัวละครอยู่ครบถึงจะใช้ได้อยู่หลายท่า และนอกเหนือไปจากบทบาทที่มีอยู่ในหนังสือการ์ตูน นั่นคือ ทั้ง บุนนาค และ สามพี่น้องกรสวัสดิ์ ทั้งหมดต่างได้รับเลือกให้เป็นตัวละครหลักของ ดรีมทีม ซึ่งเป็นทีมที่มีความแข็งแกร่งมากที่สุดทีมหนึ่งของเกม
อัตราส่วนทอง

อัตราส่วนทองในวิธีการเขียนต่าง ๆ

เลขฐานสอง  : 1.1001111000110111011...
เลขฐานสิบ  : 1.6180339887498948482...
เลขฐานสิบหก  : 1.9E3779B97F4A7C15F39...
รากไม่รู้จบ  : \sqrt{1+\sqrt{1+\sqrt{1+\sqrt{1+...}}}}
เศษส่วนไม่รู้จบ : 1 + \frac{1}{1 + \frac{1}{1 + \frac{1}{1 + \frac{1}{\ddots}}}}
การเขียนในรูปแบบพีชคณิต : \frac{1 + \sqrt{5}}{2}
บาคุกัน แบทเทิลบรอว์เลอรส์ กันดาเลียน อินเวเดอร์ส

เรื่องย่อ

หลังจบการต่อสู้กับ HEX พวกดันก็กลับมาที่โลกและใช้ชีวิตอย่างสงบสุขอีกครั้ง พร้อมกับสมาชิกทีมบรอว์เลอร์ใหม่อีก 2 คนคือ เร็นกับเจค แต่ในวันหนึ่งก็มีเด็กสาวปริศนาเข้ามาในบาคุกันอินเตอร์สเปซ ชื่อของเธอคือฟาเบีย เป็นชาวโรเทลเดีย เมื่อเร็นรู้เรื่องเข้าจึงตัดสินใจเล่าให้พวกดันฟังว่าความจริงแล้วเขาเป็นชาวกันดาเลีย ดินแดนกันดาเลียถูกชาวโรเทลเดียรุกรากอย่างหนักจนต้องลี้ภัยมาอยู่ที่โลกมนุษย์ แต่ในขณะนั้นเอง ฟาเบียก็มาปรากฏตัวต่อหน้าพวกดันและพูดออกมาว่าชาวกันดาเลียอย่างพวกเร็นต่างหากที่เข้ารุกรานดินแดนโรเทลเดียของเธอ สุดท้ายแล้วพวกดันจะเชื่อใคร และร่วมต่อสู้กับฝ่ายไหนกันแน่...?
เกมสปอต

เกมสปอต (อังกฤษ: GameSpot) เป็นเว็บไซต์ที่รวมเกมส์แบบต่างๆ ทั้งรูปภาพ วันเดือนปีที่ผลิตทั้ง PC XBOX 360 WII PS3 PS2 PSP และ DS เว็บนี้สร้างโดย Pete Deemer Vince Broady Jon Epstein
ธนากร ศรีบรรจง

ประวัติ

ธนากร ศรีบรรจง ชื่อเล่น โหน เกิดเมื่อวันที่ 17 กันยายน พ.ศ. 2538 เกิดที่จังหวัดสมุทรปราการ เป็นบุตรชายเพียงคนเดียวและบุตรคนเล็กในครอบครัวของเขาพี่น้อง 3 คนและเป็นบุตรชายของ ธนัช ศรีบรรจง และ คำไล ศรีบรรจง ชื่อวงการตลกของโอ๋ ธนัช ศรีบรรจง หรือ โอ๋ เบบี้โจ๊ก เป็นนักแสดงตลกและอดีตหัวหน้าคณะตลกคณะเบบี้โจ๊ก

การศึกษา

ธนากรจบการศึกษาจากโรงเรียนมัธยมศึกษาที่โรงเรียนเตรียมอุดมศึกษาสมุทรปราการ จบการศึกษาระดับปริญญาตรีคณะนิเทศศาสตร์ สาขาวิชาการภาพยนตร์และวีดิทัศน์ที่มหาวิทยาลัยรังสิต

การทำงาน

ธนากรเริ่มเข้าสู่วงการบันเทิงไทยเริ่มจากการแสดงตลกในคณะของพ่อของเขาโดยใช้ชื่อในวงการว่า โหน เบบี้โจ๊ก ร่วมกับเพื่อนอีกคนหนึ่งคือ ห้อย เบบี้โจ๊ก ทำให้ผู้คนรู้จักในในนามว่า ห้อย-โหน ภายหลังจากนั้นคณะเบบี้โจ๊กยุติลงเขาก็กลับไปศึกษาต่อ
ธนากรเริ่มกลับมาเข้าสู่วงการอีกครั้งเมื่อได้เข้าประกวดในรายการ เดอะ คอมเมเดียน ไทยแลนด์ ซีซั่นที่ 1 โดยมีเป็ด เชิญยิ้ม ตลกชื่อดังเป็นผู้จัดเมื่อในปี 2556 และด้วยความสามารถในการร้องเพลงและในการแต่งเพลงระหว่างในการประกวดทำให้เขาได้รับตำแหน่งอันดับ 2 และที่ 3 หลังจากสิ้นสุดการประกวดเรื่อยมาและเป็น 1 ในรอบ 20 คนสุดท้าย
เมื่อในปี 2557 เขาได้ลงนามสัญญาในฐานะนักแสดงในสังกัดสถานีช่อง 7 เอชดีมีผลงานละครเรื่อง จับกัง, สภ.รอรัก ปี 2560 รับบทพระเอกเรื่อง แหวนปราบมาร โดยได้ร้องเพลงประกอบละครด้วย ต่อมาปี 2561 มีผลงานละครเรื่อง ชะชะช่า ท้ารัก และเป็นที่รู้จักกันในบทบาท ร.ต.ท.สดุดี
ซันตากอสตันซา

ประวัติ

โบสถ์ซันตากอสตันซาสร้างภายใต้พระราชูปถัมภ์ของจักรพรรดิคอนสแตนตินที่ 1 อาจจะโดยคอนสแตนติเนียข้างสุสานซานตาอักเนเซฟูโอรีเลอมูรา ที่เป็นที่ฝังศพของนักบุญแอ็กเนสผู้กล่าวกันว่าเป็นผู้รักษาคอนสแตนตินา หลังจากที่เสียชีวิตไปแล้วคอนสแตนตินาและเฮเลนาก็ได้รับการบรรจุที่นี่
หลังจากที่คอนสแตนตินาได้รับการยกฐานะขึ้นเป็นนักบุญแล้วสมเด็จพระสันตะปาปาอเล็กซานเดอร์ที่ 4 ก็ทรงสถาปนามอโซเลียมขึ้นเป็นวัดในปี ค.ศ. 1254 หลังจากที่โบสถ์ได้รับการบูรณะในปี ค.ศ. 1620 โดยคาร์ดินัลฟาบริซิโอ เวราลลีแล้วโลงหินของคอนสแตนตินาก็ถูกนำไปเก็บไว้ยังพิพิธภัณฑ์วาติกัน

ที่ตั้งและโครงสร้าง

ตัวสิ่งก่อสร้างปัจจุบันของโบสถ์ซันตากอสตันซาตั้งอยู่บนตอนใต้ของบาซิลิกาสุสานซานตาอักเนเซฟูโอรีเลอมูราไม่ไกลจากถนนโนเมนทานา ราวสามกิโลเมตรทางเหนือจากประตูกำแพงออเรเลีย ตึกทรงกลมมีเส้นผ่าศูนย์กลาง 29 เมตรโดยมีห้องกลมกลางกว้าง 11.5 เมตร แยกด้วยจรมุขที่กระจายออกไปจากศูนย์กลางที่รองรับด้วยเสาสิบสองคู่
ด้านนอกของโบสถ์ซันตากอสตันซายังเป็นงานดั้งเดิมที่เมื่อแรกสร้างนอกจากจรมุขด้านนอกที่หายไป สิ่งที่ยังคงเหลืออยู่ภายในสิ่งก่อสร้างตกแต่งอย่างวิจิตรด้วยหินอ่อนและชิ้นโมเสกที่เป็นนัยยะถึงผู้สร้างที่มีฐานะร่ำรวยทั้งตั้งแต่สมัยเพกันและต่อมาในสมัยคริสเตียน เสาสิบสองคู่ที่ล้อมรอบโถงกลมกลางทำด้วยหินอ่อนเขียวแดงอันงดงาม และเป็นสีที่เข้ากับจุดที่ตัดกัน เพดานของจรมุขเป็นเพดานโค้งตกแต่งด้วยโมเสกที่ทำให้คิดถึงความเชื่อของคริสเตียนยุคแรก งานตกแต่งโมเสกเชื่อกันว่าเป็นงานที่สื่อความเชื่อในเรื่องสิ่งที่เกิดขึ้นหลังจากที่เสียชีวิตไปแล้ว ในซุ้มเล็กสองซุ้มเป็นงานโมเสกที่เก่าที่สุดที่เป็นเรื่องคริสต์ศาสนา ภาพหนึ่งเป็นโมเสสรับพันธสัญญาเดิม และอีกภาพหนึ่งเป็นพระเยซูมอบพันธสัญญาใหม่ที่ประทับด้วยอักษร “XP” ให้นักบุญเปโตร
ราฟาเอล อะเลนการ์

ประวัติ

ราฟาเอลเกิดเมื่อวันที่ 18 กรกฎาคม ค.ศ. 1978 ที่เมืองโจเอาเปสโซอา ประเทศบราซิล โดยเขาเกิดมาในครอบครัวชาวบราซิลเชื้อสายโปรตุเกสที่นับถือศาสนายูดาห์ และหลังจากที่เขาเรียนจบทันตแพทยศาสตร์ที่เซาเปาลู เขาก็ได้ประกอบอาชีพเป็นทันตแพทย์ที่เซาเปาลูไปสักระยะหนึ่ง จนกระทั่งเขาได้ตัดสินใจลาออกจากการเป็นทันตแพทย์แล้วไปประกอบอาชีพนายแบบแทน ซึ่งราฟาเอลก็เคยมีโอกาสได้ถ่ายแบบให้กับแบรนด์เสื้อผ้าอย่างคาลวิน ไคลน์ กระทั่งคริสเตน บยอร์น ผู้กำกับภาพยนตร์ลามกเกย์ ได้ไปเห็นรูปของเขาและชักชวนเขาให้มาเป็นนักแสดงภาพยนตร์ลามกเกย์แล้วทำให้เขาได้เข้าสู่วงการภาพยนตร์ลามกเกย์อย่างเต็มตัว โดยราฟาเอลก็ได้มีโอกาสร่วมงานกับค่ายภาพยนตร์ลามกเกย์หลายค่ายทั้ง ฟาลคอน, ฮอต เฮาส์ เอนเตอร์เทนเมนต์, เมนดอตคอม, เรจจิ้ง สเตเลียน และ สตูดิโอ 2000 โดยต่อมาราฟาเอลก็ได้เป็นผู้กำกับและผู้อำนวยการสร้างภาพยนตร์ลามกเกย์อีกด้วย ซึ่งเขาก็ได้สร้างบริษัทเป็นของตัวเองขึ้นมาที่มีชื่อว่าแบล็ก สกอร์เปียนโดยบริษัทนี้เป็นบริษัทที่ผลิตสื่อลามกเกย์ออกมา ซึ่งราฟาเอลก็ได้ย้ายจากเซาเปาลูมาอยู่ที่นครนิวยอร์ก ประเทศสหรัฐอเมริกาอย่างถาวรในปีค.ศ. 2003 และเขาก็ได้รับสัญชาติอเมริกันในเวลาต่อมา
ราฟาเอลได้รับการถูกเสนอชื่อเข้าชิงในรางวัล GayVN Awards เป็นครั้งแรกในปีค.ศ. 2004 และในเวลาต่อมาในปีค.ศ. 2010 เขาก็ได้มีโอกาสรับรางวัล GayVN Awards จากภาพยนตร์ลามกเกย์เรื่อง Wall Street แล้วนอกจากนี้เขายังได้มีโอกาสรับรางวัล Grabby Awards ในปีเดียวกัน ซึ่งต่อมาในปีค.ศ.2011 ก็ถือได้ว่าเป็นช่วงที่เขาประสบความสำเร็จมากที่สุดในสายอาชีพนี้จากเรื่อง Prison Shower ที่แสดงร่วมกับจอห์นนี แรพิด ซึ่งเรื่องนี้เป็นส่วนหนึ่งของซีรีส์ภาพยนตร์ลามกเรื่อง Drill My Hole ของค่ายเมนดอตคอมโดยเขาก็ได้ถูกเสนอชื่อเข้าชิงรางวัลในสาขาต่างๆมากมาย และในปีค.ศ.2018 ราฟาเอลก็ได้ตัดสินใจยุติบทบาทในฐานะนักแสดงภาพยนตร์ลามกเกย์
เมลินดา เกตส์

ชีวิตในวัยเด็กและอาชีพ

เธอเกิดที่ แดลลัส รัฐเท็กซัส โดยมีบิดาคือ เรมอนด์ โจเซฟ เฟรนช์ จูเนียร์ ผู้เป็นวิศวกร และมีมารดาชื่อ เอเลน แอ็กเนส เอเมอร์แลนด์ ซึ่งเป็นแม่บ้าน เมลินดาได้รับการเลี้ยงดูแบบโรมันคาทอลิก และเข้าศึกษาที่โรงเรียนคาทอลิกเซนต์โมนิกา ที่ซึ่งเธอเป็นนักเรียนระดับท็อปของชั้นเรียน เธอสำเร็จการศึกษาและเป็นผู้แทนนักเรียนกล่าวสุนทรพจน์ในวันรับประกาศนียบัตรจากสถาบันอุร์สุลินแห่งแดลลัส ใน ค.ศ. 1982 เมลินดาได้รับปริญญาตรีในสาขาวิทยาการคอมพิวเตอร์และเศรษฐศาสตร์จากมหาวิทยาลัยดุ๊กใน ค.ศ. 1986 และได้รับวุฒิเอ็มบีเอจากโรงเรียนธุรกิจฟูควาของมหาวิทยาลัยดุ๊กใน ค.ศ. 1987 ที่ซึ่งเธอเป็นสมาชิกของสมาคมสตรีแคปปาแอลฟาทีตา
หลังจากนั้นไม่นาน เธอได้เข้าร่วมงานกับไมโครซอฟท์ และมีส่วนร่วมในการพัฒนาผลิตภัณฑ์มัลติมีเดียของไมโครซอฟท์หลายรายการ ซึ่งรวมถึง พับลิชเชอร์, ไมโครซอฟท์ บ็อบ, เอนคาร์ตา และ เอ็กซ์พีเดีย

รางวัลและการยอมรับ

ในเดือนธันวาคม ค.ศ. 2005 เธอและสามีของเธอ พร้อมด้วยโบโน ต่างได้รับเลือกจากนิตยสารไทม์เป็นบุคคลแห่งปี เธอได้รับรางวัลเจ้าชายแห่งอัสตูเรียสสำหรับความร่วมมือระหว่างประเทศ เมื่อวันที่ 4 พฤษภาคม ค.ศ. 2006 ในการยอมรับผ่านการกุศลที่ส่งผลกระทบต่อโลก
เธอได้รับการจัดอันดับที่ 40 ในนิตยสารฟอร์บ ของรายชื่อ 100 สตรีที่ทรงอิทธิพลมากที่สุด ใน ค.ศ. 2008 , อันดับที่ 24 ใน ค.ศ. 2007  และอันดับที่ 12 ใน ค.ศ. 2006
การผ่าตัดเชื่อมข้อกระดูกสันหลัง

ข้อห้ามใช้

โปรตีนเพิ่มการเติบโตของกระดูก คือ Bone morphogenetic protein (rhBMP) ไม่ควรใช้เป็นปกติสำหรับการเชื่อมกระดูกสันหลังส่วนคอจากด้านหน้า เช่นที่ทำด้วยเทคนิค anterior cervical discectomy and fusion เพราะมีรายงานว่าการรักษาเช่นนี้ทำให้เนื้อเยื่ออ่อนบวม แล้วมีผลเป็นภาวะแทรกซ้อนที่เป็นอันตรายต่อชีวิตเพราะกลืนไม่ได้หรือหายใจไม่ออก

เทคนิค

มีเทคนิคการเชื่อมข้อกะระดูกสันหลังหลายอย่าง ซึ่งขึ้นอยู่กับระดับข้อกระดูกสันหลังและตำแหน่งที่กดบีบไขสันหลัง/เส้นประสาท หลังจากที่ลดความกดดันที่กระดูกสันหลังแล้ว แพทย์ก็จะปลูกถ่ายกระดูกหรือกระดูกเทียมใส่ในระหว่างข้อกระดูกเพื่อให้เชื่อมเข้าด้วยกัน โดยทั่วไปแล้ว การเชื่อมจะทำจากด้านหน้า ด้านหลัง หรือที่ด้านทั้งสองของข้อกระดูก ทุกวันนี้ การเชื่อมโดยมากจะทำพร้อมกับวัสดุยึดอื่น ๆ (รวมทั้งสกรู แผ่นยึด หรือท่อนยึด) เพราะมีหลักฐานว่าเชื่อมกันดีกว่าที่ไม่ใช้
เทคนิคอื่น ๆ ที่ต้องผ่าเจาะน้อยกว่านี้ (Minimally invasive) ก็เริ่มเป็นที่นิยม รวมทั้งการใช้ระบบภาพนำทางเพื่อใส่ท่อนยึดและสกรูเข้าที่กระดูกโดยเป็นแผลเล็กกว่า ซึ่งทำให้กล้ามเนื้อเสียหายน้อยกว่า มีเลือด การอักเสบ ความปวด และการอยู่ในโรงพยาบาลน้อยกว่า
รายการต่อไปนี้เป็นตัวอย่างเทคนิคการเชื่อมกระดูกไขสันหลังที่สามัญเพื่อกระดูกแต่ละระดับ ๆ

ความเสี่ยงและปัจจัย

การเชื่อมกระดูกสันหลังเป็นการผ่าตัดที่เสี่ยงสูงและภาวะแทรกซ้อนอาจหนัก รวมทั้งถึงตาย โดยทั่วไปแล้ว ความเสี่ยงจะสูงขึ้นในผู้มีอายุที่มีดัชนีมวลกายสูง มีโรคอื่น มีโภชนาการที่ไม่ดีและมีอาการทางประสาทอื่น ๆ (เช่น เหน็บชา ไม่มีแรง ปัญหาการกลั้นปัสสาวะอุจจาระ) ก่อนผ่าตัด ภาวะแทรกซ้อนยังขึ้นอยู่กับประเภทและขอบเขตของการผ่าตัด มีเวลาสามช่วงที่อาจมีภาวะแทรกซ้อน

ความบ่อย

ตามรายงานของสำนักงานวิจัยและคุณภาพการรักษาสุขภาพสหรัฐ (AHRQ) ในปี 2554 มีการการผ่าตัดเชื่อมข้อกระดูกสันหลัง 488,000 รายในโรงพยาบาลสหรัฐ (ที่อัตรา 15.7 ต่อประชากร 10,000) ซึ่งอยู่ในอัตรา 3.1% ของการผ่าตัดทั้งหมด
สถาพร แดงสี

การท่าเรือ (ยืมตัว)

ในวันที่ 14 กรกฎาคม 2559 การท่าเรือได้บรรลุข้อตกลงในการยืมตัวสถาพร แดงสี จากบุรีรัมย์ ยูไนเต็ด จนจบฤดูกาล

แบงค็อก ยูไนเต็ด

ในวันที่ 6 กุมภาพันธ์ 2560 แบงค็อก ยูไนเต็ด บรรลุข้อตกลงในการคว้าตัวสถาพร แดงสี จากบุรีรัมย์ ยูไนเต็ด อย่างเป็นทางการ ต่อมาในวันที่ 21 มิถุนายน 2560 การแข่งขันช้าง เอฟเอคัพ รอบ 64 ทีมสุดท้าย สถาพรทำประตูแรกให้กับสโมสร นัดที่แบงค็อกบุกไปชนะเชียงรายซิตี 5–1 ผ่านเข้าสู่รอบ 32 ทีมสุดท้ายได้สำเร็จ
รางวัลไนน์เอ็นเตอร์เทน อวอร์ดส์ ครั้งที่ 10

รางวัลไนน์เอ็นเตอร์เทน อวอร์ดส์ ครั้งที่ 10 ประจำปี พ.ศ. 2559 จัดโดย กองบรรณาธิการข่าวศิลปวัฒนธรรมและบันเทิง สำนักข่าวไทย โดยตัดสินเพื่อมอบรางวัลจากการลงคะแนนของคณะกรรมการผู้ทรงคุณวุฒิ คำวิจารณ์จะถูกนำส่งคณะกรรมการตัดสินเพื่อร่วมพิจารณารางวัล ภายใต้แนวคิด "หน้าม่านคุณภาพ หลังม่านคุณธรรม" จัดขึ้นในวันที่ 8 มิถุนายน พ.ศ. 2560 ณ หอประชุมใหญ่ ศูนย์วัฒนธรรมแห่งประเทศไทย กรุงเทพมหานคร

รางวัลยอดเยี่ยมแห่งปี

รายชื่อที่ได้รับการเสนอชื่อเข้าชิงรางวัล ผู้ชนะรางวัล จะเน้นด้วย ตัวหนา
นิกายโชเก

นิกายโชเก หรือคณะโชเก (ชื่ออย่างเป็นทางการคือ แทฮันพุลคโยโชกเยจง - 대한불교조계종, 大韓佛敎 曹溪宗) คือคณะสงฆ์เกาหลีใต้ฝ่ายมหายานที่รักษาพระปาติโมกข์ของนิกายธรรมคุปต์อย่างเคร่งครัด สืบทอดธรรมเนียมสำนักวิปัสสนา หรือสำนักซอน (เซ็น) และศึกษาพระสูตรของจนิกายโบราณต่างๆ เช่น อวตังสกสูตรของนิกายฮวาออม รวมถึงธรรมเนียมปฏิบัติของนิกายสุขาวดีดีสายเกาหลี  ชื่อนิกายนั้นมาจากชื่อของหมู่บ้านเดิมของพระฮุ่ยเหนิง สังฆปรินายกองค์ที่ 6 แห่งนิกายฉาน หรือนิกายเซ็น หมู่บ้านนั้นชื่อเฉาซี (曹溪) ในภาษาจีนกลางยุคใหม่ ในภาษาจีนยุคกลางอ่านว่า โชไก  ปัจจุบันคณะโชเกมีศูนย์กลางการบริหารอยู่ที่วัดโชเกซา โซล ประเทศเกาหลีใต้
เกาหลีใต้ (รวมถึงเกาหลีเหนือ) แต่เดิมนั้นมีคณะสงฆ์เดียว รักษาพระธรรมและคำสอนจากบูรพาจารย์มาตั้งแต่ยุคโครยอ มีปฐมบูรพาจารย์ 2 ท่าน คือพระโพโจ จินุล และพระแทโก โพอู ในช่วงราชวงศ์โชซอน แม้คณะสงฆ์จะรวมเป็นคณะเดียว แต่ยังคงธรรมเนียมวิปัสสนากรรมฐานแบบสำนักซอน ซึ่งต่อมาเป็นรากฐานของคณะโชเก ในช่วงที่เกาหลีตกเป็นอาณานิคมของญี่ปุ่น ได้มีการนำธรรมเนียมของศาสนจักรญี่ปุ่นมาใช้ โดยการบีบบังคับให้คณะสงฆ์เกาหลีมีเหย้าเรือน มีบุตรหลาน และสืบทอดวัดไปถึงทายาท  แต่ยังมีกลุ่มหนึ่งไม่ยอมปฏิบัติตาม ต่อสู้กับแรงกดดันมาตลอด หลังจากประเทศได้รับเอกราช พระภิกษุกล่มนี้ ริเริ่มขบวนการปฏิรูปพระศาสนา เชิดชูการปฏิบัติตามสิกขาบทในพระวินัยอย่างเคร่งครัด และส่งเสริมการปฏิบัติธรรมอย่างอุกฤษณ์ คณะนี้เรียกตัวเองว่า คณะโชเก ส่วนอีกคณะเรียกว่าแทโก หรือนิกายแทโกยังคงธรรมเนียมสมัยอาณานิคมญี่ปุ่น โดยคำสอนของท่านจินุลคือ การบรรลุธรรมอย่างฉับพลันด้วยการปฏิบัติความเพียรอย่างค่อยเป็นค่อยไป 
ความแตกต่างระหว่าง คณะโชเกและคณะแทโกก็คือ ฝ่ายแรก ถือวินัยครบถ้วน ถือพรหมจรรย์ไม่ย่อหย่อน ครองสังฆาฏิสีกรักหรือสีแก่นขนุน ว่ากันว่าได้รับอิทธิพลจากคณะสงฆ์ไทย เนื่องจากในช่วงทศวรรษที่ 50 - 70 คณะโชเก ติดต่อมายังประเทศไทยเพื่อขอให้ช่วยฟื้นฟูพระศาสนาบ่อยครั้ง มีการบวชข้ามนิกายกันในบางกรณีแม้จะไม่ประสบความสำเร็จมากนัก และสีของจีวรยังได้รับส่งมอบต่อกัน ด้วยเชื่อว่าพระสงฆ์ไทยยังรักษาพระวินัยเคร่งครัด นอกจากประเด็นเรื่องสีจีวรแล้ว ในคณะโชเกเองก็ยังเป็นปัญหา เนื่องจากส่วนหนึ่งยังนิยมครองสังฆาฏิแบบย่อ คือทำขนาดเท่ากับย่ามพระ อันเป็นธรรมเนียมที่ญี่ปุ่นนำเผยแพร่ ต้องใช้เวลานานพอควรที่จะส่งเสริมให้พระภิกษุหันกลับมาครองสังฆาฏิเต็มอีกครั้ง
เรือวาซา

พื้นหลัง

ระหว่างคริสต์ศตวรรษที่ 17 สวีเดนมีประชากรกระจัดกระจาย ยากจน และเป็นอาณาจักรทางยุโรปเหนือที่มีอิทธิพลเพียงน้อยนิดต่อมหาอำนาจที่สำคัญในการเมืองของทวีปยุโรป ระหว่างปี ค.ศ. 1611 และ 1718 สวีเดนมีอำนาจมากขึ้นในทะเลบอลติกจนในที่สุดก็ได้ครอบครองอาณาเขตที่ครอบคลุมทะเลบอลติกในทุกด้าน และนำไปสู่อำนาจในกิจการระหว่างประเทศและทางทหารที่เพิ่มขึ้นเรียกว่า stormaktstiden ('ยุคแห่งความยิ่งใหญ่' หรือ 'ช่วงพลังอันยิ่งใหญ่') ซึ่งเกิดขึ้นได้โดยการสืบสันตติวงศ์ และการจัดตั้งรัฐบาลกลางที่มีอำนาจเต็ม สนับสนุนองค์กรทางทหารที่มีประสิทธิภาพสูง นักประวัติศาสตร์ชาวสวีเดนได้อธิบายว่านี่เป็นหนึ่งในตัวอย่างที่สุดโต่งที่สุดของรัฐยุคสมัยใหม่ช่วงต้นที่ใช้ทรัพยากรเกือบทั้งหมดในการทำสงคราม อาณาจักรเล็กๆทางเหนือได้แปรสภาพมาเป็นรัฐเศรษฐศาสตร์การทหาร (Fiscal-military state) และเป็นหนึ่งในรัฐการทหารมากที่สุดในประวัติศาสตร์
กษัตริย์กุสตาฟวัส อดอลฟัส (ค.ศ. 1594–1632) ถือว่าเป็นหนึ่งในกษัตริย์สวีเดนองค์หนึ่งที่ประสบความสำเร็จมากที่สุดในแง่ของการสงคราม เมื่อเรือวาซาถูกสร้างขึ้นพระองค์ครองราชมามากกว่าทศวรรษแล้ว ในช่วงปลายรัชสมัย สวีเดนเข้าไปมีส่วนเกี่ยวข้องในการทำสงครามกับโปแลนด์ - ลิทัวเนียและได้ตระหนักถึงสงครามสามสิบปีที่กำลังก่อตัวขึ้น ซึ่งตามแผนของพระองค์สำหรับการรณรงค์โปแลนด์และเพื่อรักษาผลประโยชน์ของสวีเดนจำเป็นต้องมีกองทัพเรือที่แข็งแกร่งในทะเลบอลติก
กองทัพเรือประสบความล้มเหลวอย่างรุนแรงหลายครั้งในช่วงปีคริสต์ศตวรรษที่ 1620 ในปี ค.ศ. 1625 ขณะกองเรือรบเดินเรือในอ่าวรีกาได้ประสบกับพายุทำให้เรือสิบลำเกยตื้นและอับปาง ในยุทธการที่โอลิวา ( the Battle of Oliwa) ค.ศ. 1627 กองเรือรบสวีเดนพ่ายแพ้ต่อกองทัพโปแลนด์และสูญเสียเรือรบขนาดใหญ่สองลำ Tigern ('เสือ') ซึ่งเป็นเรือธงถูกยึดและ Solen ('พระอาทิตย์') ถูกระเบิดทำลายโดยลูกเรือเมื่อเรือใกล้ถูกยึด ในปี ค.ศ. 1628 ได้สูญเสียเรือรบขนาดใหญ่สามลำในเวลาไม่ถึงเดือน
ซุ้มเซนต์ปีเตอร์

ประวัติการก่อสร้าง

ซุ้มเซนต์ปีเตอร์เป็นงานขนาดใหญ่ชิ้นแรกของจานโลเรนโซ แบร์นินีที่ผสมประติมากรรมและสถาปัตยกรรมเข้าด้วยกันซึ่งกลายมาเป็นจุดสำคัญของการวิวัฒนาการของออกแบบการตกแต่งภายในของประติมากรรมบาโรกภายในคริสต์ศาสนสถาน รูปทรงของซุ้มมาจากลักษณะการก่อสร้างซุ้มชิโบเรียมหรือศาลาชิโบเรียมซึ่งเป็นซุ้มหินเหนือแท่นบูชาที่ใช้กันมาก่อนหน้านั้นในวัดบางวัดในอิตาลี แต่งานออกแบบของแบร์นินีต่างออกไปจากซุ้มชิโบเรียมบ้างตรงที่แบร์นินีนำเอาลักษณะบางอย่างของการสร้างแท่นตั้งศพ (catafalque) เข้ามาผสมกับการออกแบบซุ้มชิโบเรียม และเพดานของซุ้มมีลักษณะคล้ายเพดานที่ทำด้วยผ้า เช่นเดียวกับพิดานศักดิ์ที่ใช้ปกป้องพระเศียรของพระสันตะปาปาในโอกาสวันศักดิ์สิทธิ์ แต่เพดานของซุ้มเซนต์ปีเตอร์ทำด้วยวัสดุอื่นแทนที่
การก่อสร้างและตกแต่งทำโดยแบร์นินีและเพื่อนร่วมงานอีกหลายคนที่รวมทั้งฟรานเซสโก บอโรมินิผู้ช่วยออกแบบโครงสร้างและสเตฟาโน มาเดอร์โน (Stefano Maderno), ฟรองซัวส์ ดูเควนอย (François Duquesnoy), อันเดรอา โบลจิ, จูลิอาโน ฟิเนลลิ และลุยจิ แบร์นินี

ลักษณะ

ซุ้มเซนต์ปีเตอร์เป็นซุ้มลอยที่ตั้งอยู่เหนือแท่นยกสูงที่ตั้งอยู่เหนือที่ตั้งแท่นบูชาเอกของมหาวิหารเซนต์ปีเตอร์ที่เชื่อกันว่าตั้งอยู่เหนือจุดที่เป็นที่ฝังพระศพของนักบุญปีเตอร์ ตัวซุ้มสร้างด้วยสัมริดบนเสาสี่เสา แต่ละเสาตั้งอยู่บนฐานหินอ่อนสูง
เสาสี่เสาแต่ละเส่สูง 20 เมตรมีลักษณะบิดเป็นเกลียวที่เรียกว่าเสาโซโลมอน (solomonic column) ที่ออกแบบตามรูปร่างของเสาที่เชื่อกันว่าเป็นเสาที่นำมาจากวัดแห่งเยรุซาเล็ม ที่ใช้เป็นซุ้มชิโบเรียมของมหาวิหารเซนต์ปีเตอร์เก่า (Old St. Peter's Basilica) ลำเสาแต่ละเสาหล่อเป็นสามช่วง แต่ละเสาตอนบนตกแต่งด้วยช่อลอเรลซึ่งเป็นสัญลักษณ์ของกวีนิพนธ์ ซึ่งเป็นสิ่งที่สมเด็จพระสันตะปาปาเออร์บันที่ 8 โปรด และเป็นสัญลักษณ์ของของความเป็นวีรบุรุษของโลกในสมัยโบราณ จิ้งเหลนที่เกาะอยู่ตามเถาไม้เป็นสัญลักษณ์ของการเกิดใหม่และการแสวงหาพระเจ้า ผึ้งเป็นสัญลักษณ์ของตระกูลบาร์แบรินิซึ่งเป็นตระกูลเกิดของพระสันตะปาปา
เหนือเสาสี่เสาเป็นบัวรอบที่เอนเล็กน้อยไปทางข้างในตามแบบบาโรก เหนือบัวขึ้นไปเป็นโค้งม้วนสี่ม้วนที่โค้งขึ้นไปจรดรับบัวตอนบนที่มีขนาดเล็กกว่าระดับล่าง เหนือบัวขึ้นไปบนยอดซุ้มเป็นลูกโลกประดับกางเขน บนมุมสี่มุมเหนือเสาบนฐานบัวต่ำลงมาจากลูกโลกเป็นเทวดาสี่องค์ที่ดูเหมือนเป็นจุดจบของโค้งม้วนสี่ม้วนที่กล่าว เทวดาเป็นฝีมือของแบร์นินีเอง จากบัวลงมาตกแต่งเป็นเชิงเว้าหยักมีพู่ห้อยที่คล้ายกับการตกแต่งพิดานศักดิ์ของพระสันตะปาปาที่ทำด้วยผ้า
ซุ้มเซนต์ปีเตอร์ตั้งเป็นจุดเด่นอยู่กลางมหาวิหารภายใต้โดม แม้ว่าจะเป็นสิ่งก่อสร้างขนาดใหญ่แต่ก็มีประสิทธิภาพในการเชื่อมระหว่างตัวสิ่งก่อสร้างที่มีขนาดมหึมา กับแท่นบูชาของพระสันตะปาปาที่มีขนาดปกติ และการกระทำพิธีโดยพระสันตะปาปาและผู้ร่วมทำพิธีอื่นๆ ที่รวมไปถึงผู้อยู่ภายในบริเวณช่องทางเดินกลางของมหาวิหาที่มาเข้าร่วมพิธี การสร้างเป็นซุ้มโปร่งทำให้ไม่เป็นสิ่งที่กีดขวางทัศนมิติของผู้ที่ผู้อยู่ตรงช่องทางเดินกลางที่มองไปยังกลุ่มประติมากรรมที่อยู่เลยลึกเข้าไปจากซุ้มที่สร้างโดยแบร์นินีเพื่อตั้ง “บัลลังก์เซนต์ปีเตอร์” (cathedra petri)
สัมริดที่ใช้สร้างซุ้มเซนต์ปีเตอร์นำมาจากเพดานทางเข้าของตึกแพนธีอันที่ทำให้ปาสคิโน (Pasquino) ชาวโรมกล่าวเสียดสีว่า “สิ่งใดที่บาร์บาเรียนไม่ได้ทำลาย, บาร์แบรินิก็ทำลาย” (Quod non fecerunt barbari, fecerunt Barberini) แต่นักวิชาการอย่างน้อยก็คนหนึ่งกล่าวว่าสัมริด 90% ของตึกแพนธิออนนำไปใช้ในการสร้างปืนใหญ่ก่อนหน้านั้นแล้ว และสัมริดที่ใช้ในการสร้างซุ้มเซนต์ปีเตอร์มาจากซุ้มเซนต์ปีเตอร์เวนิส.
หลัว จิง

หลัว จิง (จีน: 罗京) (29 พฤษภาคม พ.ศ. 2504 – 5 มิถุนายน พ.ศ. 2552) เป็นผู้ประกาศข่าวทางสถานีวิทยุโทรทัศน์กลางแห่งประเทศจีน (CCTV) และต่อมาได้เป็นโฆษกรัฐบาลแห่งสาธารณรัฐประชาชนจีน เขาเป็นที่รู้จักทั่วจีนในฐานะที่เป็นผู้ประกาศข่าวซินเหวินเหลียนโป ซึ่งจะออกอากาศเวลา 19.00 น. (ตามเวลาในประเทศจีน)
หลัว จิง ทำงานด้านข่าวและการรายงานข่าวมา 25 ปี เขาได้ทำงานเป็นผู้ประกาศข่าวซินเหวินเหลียนโปเป็นครั้งสุดท้าย ในวันที่ 31 สิงหาคม พ.ศ. 2551 หลัว จิง เสียชีวิตเมื่อวันที่ 5 มิถุนายน พ.ศ. 2552 ขณะอายุได้ 48 ปี ด้วยโรคมะเร็งต่อมน้ำเหลือง ทางสถานีโทรทัศน์ซีซีทีวีได้นำเสนอรายการพิเศษเพื่อไว้อาลัยให้แก่เขาเป็นกรณีพิเศษ ผู้ประกาศบางรายถึงกับร้องไห้กลางรายการ